b'\n_START_ARTICLE_\nGero Hottinger\n_START_PARAGRAPH_\nGero Hottinger (30. kes\xc3\xa4kuuta 1948 D\xc3\xbcsseldorf, Saksa \xe2\x80\x93 31. hein\xc3\xa4kuuta 2012 Espoo) oli tunnettu, syntyj\xc3\xa4\xc3\xa4n saksalainen ja sittemmin suomalaistunut keitti\xc3\xb6mestari ja ravintoloitsija. H\xc3\xa4n ty\xc3\xb6skenteli ja toimi vuosina 1994\xe2\x80\x932000 ravintoloitsijana Suomen tunnetuimpiin keitti\xc3\xb6mestareihin kuuluvan Eero M\xc3\xa4kel\xc3\xa4n kanssa ravintola Kanavarannassa. Heid\xc3\xa4n ravintolalleen my\xc3\xb6nnettiin Vuoden ravintola 1998 -tunnustus sek\xc3\xa4 American Express -yhti\xc3\xb6n Parhaan palvelun palkinto (1998-2000)._NEWLINE_Hottinger aloitti ty\xc3\xb6uransa 1960-luvun alussa piccolona D\xc3\xbcsseldorfin Savoy-hotellissa, jossa h\xc3\xa4n my\xc3\xb6s opiskeli oppisopimuksella kokiksi vuosina 1964\xe2\x80\x931967. H\xc3\xa4n ty\xc3\xb6skenteli Ruotsissa Tukholman Grand-hotellin keitti\xc3\xb6ss\xc3\xa4 1968\xe2\x80\x931971, sitten vuonna 1971 Kalastajatorpalla ja oli Inter-Continentalin p\xc3\xa4\xc3\xa4kylm\xc3\xa4kk\xc3\xb6n\xc3\xa4 vuodesta 1971. Vuodesta 1975 l\xc3\xa4htien Hottinger oli Ragni Rissasen ravintoloiden palveluksessa seitsem\xc3\xa4n vuoden ajan. Hottingerin seuraavia ty\xc3\xb6paikkoja olivat Budapest (1985), La Vista (1986) sek\xc3\xa4 1990-luvun alussa Savoy. Vuoden 1993 lopussa h\xc3\xa4n ryhtyi ravintoloitsijaksi, ja vuokrasi Katajanokalla sijaitsevan ravintola Kanavarannan yhdess\xc3\xa4 Eero M\xc3\xa4kel\xc3\xa4n ja Maria Plantingin kanssa._NEWLINE_M\xc3\xa4kel\xc3\xa4n siirrytty\xc3\xa4 pois Kanavarannasta 2000, ravintolan omistus j\xc3\xa4rjestettiin uudelleen ja Hottinger vastasi ravintola Kanavarannan keitti\xc3\xb6st\xc3\xa4 jonkin aikaa, kunnes luopui siit\xc3\xa4 vuoden 2001 lopussa. Ostajana oli my\xc3\xb6hemmin Royal Ravintolat -konsernina tunnettu yritys, joka uusi tiloja ja ravintolakonseptia hiukan sek\xc3\xa4 palkkasi kev\xc3\xa4\xc3\xa4ll\xc3\xa4 2012 nyt ravintola Nokaksi nimettyyn ravintolaansa keitti\xc3\xb6p\xc3\xa4\xc3\xa4llik\xc3\xb6ksi Markus Maulavirran._NEWLINE_Hottinger siirtyi puolestaan jonkin ajan kuluttua Lemp\xc3\xa4\xc3\xa4l\xc3\xa4ss\xc3\xa4 sijaitsevan Villa Hakkari -kartanoravintolan ravintoloitsijaksi. T\xc3\xa4st\xc3\xa4 yritt\xc3\xa4jyydest\xc3\xa4 h\xc3\xa4n luopui sukupolvenvaihdoksella vuonna 2010 tytt\xc3\xa4rens\xc3\xa4 Katja Nissisen ja v\xc3\xa4vypoika, kokki Arto Rastaan hyv\xc3\xa4ksi. _NEWLINE_Keitti\xc3\xb6mestari Hottinger perusti Eero M\xc3\xa4kel\xc3\xa4n kanssa vuonna 1995 Helsingin kulinaarisen instituutin, jossa annetiin keitti\xc3\xb6taidon opetusta. Hottinger jatkoi t\xc3\xa4m\xc3\xa4n instituutin johdossa vuoteen 2010 asti. Jo 2000-luvun alkupuolella tultaessa useat muutkin ravintola-alan yritt\xc3\xa4j\xc3\xa4t ryhtyiv\xc3\xa4t j\xc3\xa4rjest\xc3\xa4m\xc3\xa4\xc3\xa4n samantyyppisi\xc3\xa4 ruoka-alan kursseja, mit\xc3\xa4 M\xc3\xa4kel\xc3\xa4n ja Hottingerin perustama kulinaarinen instituutti myi asiakkailleen.'